google/wiki40b huggingface dataset:
Yangqu

Yangqu (kinesisk: 阳曲县; pinyin:  Yángqǔ Xiàn) er et fylke i provinsen Shanxi i Folkerepublikken Kina. Det ligger innen byprefekturet Taiyuan.
I 1999 hadde fylket et folketall på 140 423 innbyggere.

Kulturarv

Bu'er-tempelet (Bu'er si, 不二寺) står på Folkerepublikken Kinas liste over verneverdige kulturminner.

Samferdsel

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan. 
Kinas riksvei 208 fører gjennom området. Den begynner i Erenhot og fører via Jining og Datong og Taiyuan til Changzhi i provinsen Shanxi.
Norsk Studentunion

Norsk Studentunion (NSU) (etablert som Norsk Studentsamband 1936) var en nasjonal sammenslutning av studentdemokratiene ved landets seks universiteter og seks vitenskapelige høgskoler. NSU var en nasjonal studentunion som kan sammenlignes med The National Union of Students (NUS) i Storbritannia. Organisasjonen var partipolitisk uavhengig og arbeidet for å ivareta studentenes faglige, sosiale og økonomiske interesser og rettigheter. Organisasjonen ble oppløst 22. april 2010, gjennom sammenslåing med Studentenes landsforbund.

Historikk

Norsk Studentsamband ble dannet i 1936 av studentene i Oslo, Bergen, Trondheim og Ås. I starten hadde organisasjonen en tett knytning til studentsamskipnadene; lokale bolig- og velferdsorganisasjoner innstiftet første gang av Kristian Ottosen ved Universitetet i Oslo. Organisasjonen skiftet navn i 1964 til Norsk Studentunion, da tidligere president i ANSA (Association of Norwegian Students Abroad), Erik Hoff, tok over som leder. ANSA ble på dette tidspunkt medlem i NSU, men ble i 1968 meldt ut av daværende president Trygve Hegnar.
NSU har vært en viktig stemme for studentbevegelsen og har hatt stor innvirkning på norsk utdanningspolitikk. Organisasjonen arbeider først og fremst med politisk påvirkning overfor norske myndigheter og utdanningsinstitusjoner. NSU har også vært med å danne viktige studentorganisasjoner som Studentenes og Akademikernes Internasjonale Hjelpefond (SAIH) og International Students' Union (ISU).
Landstinget var det øverste organet i NSU og et landsstyre møttes fem ganger i året. Et arbeidsutvalg bestående av fem heltidstillitsvalgte valgt på landstinget ivaretok den daglige driften, sammen med et sekretariat på fire. Tillitsvervene i arbeidsutvalget var leder, organisasjons- og likestillingsanvarlig, internasjonalt ansvarlig, fagpolitisk ansvarlig og velferds- og studiefinansieringsansvarlig. Alle studenter ved NSUs medlemsinstitusjoner kunne stille til valg. Organisasjonens siste leder var Anne Karine Nymoen (2009–2010) fra Norges teknisk-naturvitenskapelige universitet.

Ny studentorganisasjon

Norsk Studentunion og Studentenes Landsforbund hadde i flere år arbeidet for å utvikle et grunnlag for sammenslåing av de to studentorganisasjonene. Etter sammenslåingen av Universitetsrådet og Høgskolerådet til Universitets- og høgksolerådet (UHR), forsøkte de to studentorganisasjonene å gjøre det samme. Men ved NSUs landsting i 2002 stemte et tilstrekkelig stort mindretall mot sammenslåing og forslaget falt. En ny sammenslåingsprosess ble startet i 2005, men da sa Studentenes landsforbund nei i 2006. I 2009 ble sammenslåing av NSU og StL godtatt av organisasjonene, på tredje forsøk. 22. - 25. april 2010 ble stiftelsesmøte for den nye, samlede studentorganisasjonen i Norge, Norsk Studentorganisasjon arrangert. Kronprins Haakon Magnus deltok på stiftelsesmøtet.
Rochester (Kent)

Historie

Det eldste spor av befolkning i området er fra yngre steinalder. Selve byen ble først grunnlag av romerne i år 43, da de bygde et fort og en bro der. Byen, som fikk navnet Durobrivae, har en strategisk plassering nær stedet hvor Medway renner inn i Themsen, og stedet hvor Watling Street krysser Medway. Flere av gatene i byen følger det romerske veinettet. Fra 190 ble det bygget jordvoller, og fra 225 ble disse erstattet av befestninger i stein, som det fortsatt finnes rester av.
Fra 410, da romerne ga opp provinsen Britannia var byen under kelternes og jydenes kontroll, og etterhvert under angelsaksisk styre. Ifølge legenden ble Kent gitt til Hengest av den britiske lederen Vortigern; dette skal ha skjedd omkring midten 400-tallet.
I 604 sendte erkebiskop Augustin av Canterbury biskop Justus for å grunnlegge Rochesterkatedralen. Rochester ble det andre bispedømmet som ble grunnlagt etter Canterbury.
Kong Alfred den store grunnla i 877 et skipsverft i Rochester. Skipene skulle brukes til å bekjempte danene, som hadde plyndret byen i 842. Dette er muligens starten på skipsbyggingsperioden som varte helt fram til etter den andre verdenskrig, men det er også mulig at det var et brudd i aktiviteten etter normannernes erobring av England i 1066. Virksomheten her var sentral i oppbyggingen av den britiske flåte.
Byggingen av en ny og større katedral startet i 1080, under biskop Gundulf. Han sto også bak byggingen av det normanniske slottet, som begynte i 1087. Katedralen sto ferdig i 1130.
I 1215 ble byen beleiret av kong Johan uten land, og den overga seg 30. november. Den ble igjen angrepet i 1264, av Simon de Montfort.
11. juni 1667 angrep nederlenderne området. Dette var den siste vellykkede invasjon av britisk jord, selv om den ikke fikk noen varig effekt.
HMS Victory ble sjøsatt fra Chatham i 1765, og ble Admiral Nelsons flaggskip i slaget ved Trafalgar.
Rundt byen ligger en rekke festninger som ble bygget under Napoleonskrigene og i 1860-årene.
Under andre verdenskrig ble det bygget sjøfly her. Etter krigen la marinen ned sin virksomhet i Rochester, og mye av den andre skipsindustrien fulgte etter. Dette betydde en vanskelig økonomisk periode, med høy arbeidsløshet.

Kommunikasjon

Watling Street går gjennom Rochester, og sør for byen krysser motorveien M2 og jernbanelinjen til Kanaltunnelen Medway.
Hammeren (Rana)

Hammeren er en bydel i Mo i Rana som ligger 3 kilometer fra Gruben (Grubhei), ved foten av Mofjellet. Bydelen sogner til Gruben og skoleelevene blir skysset med buss til Gruben daglig.
Genus (matematikk)

Genus innenfor matematikken er et tall som brukes til å karakterisere de topologiske egenskapene til en algebraisk kurve eller flate. På norsk blir også ordet slekt benyttet for samme størrelse. Den vanlige betegnelsen er  bokstaven g eller eventuelt p.  Generelt kan man si at desto større genus er for slike geometriske objekt, desto mer kompliserte er de.

Riemann-flater

Egenskapene til algebraiske kurver y = f(x) kommer best frem ved å la de to variable anta komplekse verdier. En slik kompleks kurve i et 2-dimensjonalt, komplekst rom vil derfor være en glatt flate i et 4-dimensjonalt, reelt rom og omtales som en Riemann-flate. Både kuleflaten og torus er eksempel på Riemann-flater. 
Ved hjelp av Riemann-Hurwitz-formelen kan man vise at genus for kurven som definerer Riemann-flaten, er den samme som kommer frem fra den topologiske definisjonen her. For eksempel så har en elliptisk kurve g = 1, mens den tilsvarende flaten er en torus med samme genus.
Borgartinget

Borgartinget (norrønt Borgarþingslog) var fra 1100-tallet det allmenne lagtinget for området Viken (Borgarþingslög), som omfattet kystområdene fra Göta älv (norrønt Elfir) til Rygjarbit (trolig ved Risør). Det har navn etter byen Borg (Sarpsborg) ved Sarpsfossen, som ifølge tradisjonen ble grunnlagt av Olav den hellige i 1016. Enkelte historikere har ment at Borgartinget som lagting var eldre enn byen, mens andre har hevdet at Borgartinget ble etablert av Olav den hellige selv. 
En hendelse i 1115 gir imidlertid grunnlag for å anta at Borgartinget er opprettet etter dette tidspunkt. Partene var lendmannen Sigurd Ranesson, som hadde fått den såkalte finneskatten i forlening av Magnus Berrføtt, og Sigurd Jorsalfare, som gjorde gjeldende at han som konge ikke var bundet av farens avtale med Sigurd Ranesson. I denne forbindelse er bare følgende tre lagting i riket nevnt: Frostating, Gulating og Eidsivating.

Kongehyllinger

Den første norske kongen som ble kongehyllet (tatt til konge) på Borgartinget var kong Inge Krokrygg. Dette skjedde i 1136, da Inge bare var 2 år gammel. Siden ble Borgartinget hyppig brukt til kongehyllingene på Østlandet, sammen med Haugating i Tønsberg.
Den danske kongen Knut den mektige, som også ble norsk konge i 1028, skal også ha blitt tatt til konge i Borg, som siste hyllingssted etter å ha blitt tatt til konge i hele resten av Norge først. Om Knuts kongehylling brukes ikke begrepet Borgarting, Snorre skriver kun at Knut ble tatt til konge i Borg. Det er først med kong Inge drøyt hundre år senere at begrepet Borgarting brukes.
Hotel Kaiserhof

Hotel Kaiserhof var et luksishotell ved Wilhelmplatz i Berlin, innviet i 1875.
Dr. Ludwig Roselius hadde en luksussuite i hotell og Barbara Goette tok seg av ham i mange måneder til han døde der 15. mai 1943.
Bygningen ble sterkt skadet av flybomber under andre verdenskrig den 23. november 1943 og ble senere helt revet.
I 1974 ble det på tomten bygd ambassade for Nord-Korea.
Haisommer 3

Handling

Handlingen er lagt til et utendørs akvarium i Florida. Det nye kjempestore akvariet «Sea World» i Florida skal åpne. Dette er en undersjøisk fornøyelsespark i et nett av gjennomsiktige tunneler som lar turistene oppleve eksotiske eventyr under overflaten. En stor hvit hai har imidlertid kommet seg gjennom et undersjøisk gjerde som skiller havet fra lagunen. Etterhvert begynner mennesker å forsvinne sporløst. Panikk oppstår når den enorme haien angriper de undersjøiske tunnelene som turistene oppholder seg.

Om filmen

Haisommer 3 fikk langt dårligere kritikker enn de to foregående filmene - og har bare fått 11 % på Rotten Tomatoes. Den amerikanske filmanmelderen Leonard Maltin gav den  to av fire stjerner.
VGs filmanmelder gav den tre, mens Dagbladet og Dagsavisen gav den to. 
Tross i dårlige kritikker ble den en moderat publikumssuksess, basert på at den innbrakte 88 millioner dollar på verdensbasis, hvorav 45,5 millioner i USA. Produksjonkostnadene var på 18 millioner dollar. Omsetningen ble imidlertid langt lavere enn hos de to første filmene (der den første innbrakte 471 millioner dollar på verdensbasis og den andre 188 millioner).
Filmen inneholder mindre realistiske haiscener enn de foregående, mye på grunn av at den var innspilt i 3D-format.
Arp 272

Arp 272 er en galakse som er samansatt av de to vekselvirkende galaksene NGC 6050 og IC 1179 og ligger ca. 450 millioner lysår unna Jorda, i stjernebildet Herkules. Galaksene er del av galaksehopen Herkuleshopen, som igjen er del av Den store veggen.
De to galaksene i Arp 272 er i fysisk kontakt via spiralarmene deres.
Pangasinan

Navnet Pangasinan

Ordet asin betyr salt; hele ordet pangasinan betyr der lages det salt. Området var kjent for saltutvinning.

Politisk inndeling

Pangasinan er delt i 4 "cities" (bykommuner) og 44 "municipalities" (landkommuner).
Verneområder i Hedmark

Verneområder i Hedmark er ei liste over naturverneområder, vernetype, vernedato og verneomfang (målt i dekar) som finnes i Hedmark fylke. Lista er sortert alfabetisk innenfor hver kommune, mens kommunerekkefølgen er i henhold til kommunenumrene.

Noter

Flere av verneområdene går på tvers av kommunegrensene og opptrer derfor flere enn en gang i listen. Noen av verneområdene går også på tvers av fylkesgrensene og kan derfor opptre på andre fylkeslister enn denne. 
Vernearealet som er oppgitt gjelder for hele det verna området, også når områdene går på tvers av fylkes- og kommunegrenser. Arealet kan derfor ikke uten videre legges sammen for hver enkelt kommune eller fylket som sådan.
Solnøytrinoproblemet

Solnøytrinoproblemet var et uløst problem innenfor fysikken som varte fra midten av 1960-tallet frem til 2002. Det dreide seg om et avvik på ¹⁄₃–¹⁄₂ mellom elektronnøytrinoer fra solen oppdaget på jorden og antallet som ble forutsagt av standard solmodellen. Teorier forsøkte å redusere temperaturen i solens indre for å forklare den lavere nøytrinofluksen, eller hevde at elektronnøytrinoer kunne oscillere – det vil si forandres til ikke-sporbare tau og myonnøytrino på vei fra solen til jorden. Flere nøytrinoobservatorier ble bygget på 1980-tallet for å måle fluksen fra solnøytrinoene så nøyaktig som mulig, inkludert Sudbury Neutrino Observatory i Canada og Kamiokande-laboratoriet i Japan. Observasjonene førte til oppdagelsen av at nøytrinoer har en svært lav hvilemasse og at de oscillerer. Sudbury Neutrino Observatory oppdaget i 2001 alle tre typene av nøytrioner direkte, og fant at solens totale nøytrinoutstråling stemte overens med standard solmodellen. Avhengig av nøytrinoenergien er bare en tredjedel av nøytrinoene sett på jorden av elektrontypen. Andelen er forutsagt av Mikheyev–Smirnov–Wolfenstein-effekten (materieeffekten) som beskriver nøytrinooscillasjon i materie, og anses som et løst problem.
Särskilda skyddsgruppen

Särskilda skyddsgruppen (SSG) var en svensk, militær spesialstyrke som var trent for oppklaring og beskyttelse av personer og objekter. Avdelingen besto av rundt 80 soldater som kunne forflytte seg med fallskjerm, helikopter, båt og dykking. SSG var forlagt i Karlsborg, sammen med Livregementets husarer og Fallskärmsjägarskolan, og var direkte underlagt forsvarets øverstkommanderende (överbefälhavaren, ÖB). I 2011 ble SOG, sammen med Särskilda inhämtningsgruppen (SIG), slått sammen til Särskilda operationsgruppen.
Stolypin-reformene

Stolypin-reformene var en serie reformer i keisertidens Russland med det formål å bedre leverforholdene på landsbygden. Reformene fikk navn etter den russiske statsministeren Pjotr Stolypin, og ble satt i verk i perioden 1906–14.
Målet med reformen var å omdanne den tradisjonelle obsjtsjina-modellen til noe mer effektivt. Dette systemet sørget for kollektivt eierskap til land, jordflekker spredt rundt i landsbyen og stor kontroll fra familiens overholder. Den konservative Stolypin håpet å unngå radikalisering og en mulig revolusjon ved å modernisere dette systemet, siden landeiende bønder tradisjonelt var mer konservative enn de landløse.
Reformene begynte i 1906 da bøndene fikk en ubetinget rett til å overta den kollektive jorden de arbeidet på. Samtidig ble det oppmuntret til at folk skulle ta landbruksutdannelse, og det ble innført mer eller mindre frivillige landbrukskooperasjoner. Dessuten ble det etablert et nytt bondeparti, som skulle tale de frie bøndenes sak.
Stolypin-reformene ble omgjort med tvangskollektiviseringen i Sovjetunionen under Josef Stalin.
Odfjell Drilling

Eierskap

Selskapet var eid av Abraham Odfjell fram til han overlot selskapet til sine døtre Helene Odfjell og Marianne Odfjell i 2007.
De eide selskapet fram til 27. september 2013, da selskapet ble notert på Oslo Børs (med forkortelsen ODL).

Plattformer

Odfjell Drilling er hel- og deleier av flere oljerigger som opererer over hele verden:.  
- Deepsea Aberdeen (Eierskap: 100%)  
- Deepsea Atlantic (Eierskap: 100%)   
- Deepsea Stavanger (Eierskap: 100%)   
- Deepsea Bergen (Eierskap: 100%)  
- Deepsea Metro I (Eierskap. 40%)  
- Deepsea Metro II (Eierskap: 40%)  
- Guarapari (Eierskap: 10%)  
- Siri (Eierskap: 10%)  
- Itaoca (Eierskap: 10%)  
- Island Innovator (Eierskap: 0%)
- Deepsea Nordkapp (Eierskap 100%)

Drift

Selskapet har over 2000 ansatte og opererer i dag i mer enn 20 land   
Konsernsjef Simen Lieungh overtok etter Ketil Lenning i 2011. 
Odfjell Drilling har tilsammen 23 plattformer i Nordsjøen og internasjonalt.
Byggeteknikk

Byggeteknikk er et sivilingeniørfag som omhandler design, konstruksjon og vedlikehold av menneskeskapte eller naturlige omgivelser, inkludert konstruksjoner som broer, veier, kanaler, demninger og bygninger. Byggeteknikk er det eldste ingeniørfaget etter militæringeniørstudiet, og det ble dannet for å skille de to fra hverandre.
Eikefjord

Eikefjord  er ei bygd og tidligere kommune i Flora kommune i Sogn og Fjordane. 
Sentral i bygda er Eikefjord kirke, oppført i 1812, og ombygd i 1874 til korskirke med 350 sitteplasser.
27. april 2016 ble den nye skolen åpnet.

Eikefjord kommune 1923 - 1964

Eikefjord ble 1. januar 1923 skilt ut fra Kinn som egen kommune.
1. januar 1964 slått sammen med Kinn, Bru og Florø til Flora kommune.
Fylkesvei 4130

Fylkesvei 4130 går mellom Abaldalsletta og Erikstemmen (søppelanlegg) i Flekkefjord kommune. Veien er 556 meter lang.
Frem til 2019 hadde veien betegnelsen Fylkesvei 958.
Juvélbiller

Utseende

Middelsstore til store (15-35 millimeter), avlange, mer eller mindre metallglinsende biller. Mange av artene er svært blanke, og de har vanligvis en grønnlig metallglans. De har ofte lysere flekker eller bånd. Kroppsformen er nesten sylindrisk, men litt flat. Hodet er kort, bredt og rundet, fasettøynene ganske små. Pronotum er trapesformet med litt rundede sider, mer eller mindre fint punktert men uten påfallende groper eller furer. Dekkvingene er lange og parallellsidige med mer eller mindre tydelige punktrekker, de dekker hele bakkroppen. Beina er korte og kraftige, leggene (tibiae) med små tenner på utsiden. Mange av artene forekommer i flere fargevarianter, både rødlige, brunlige, grønne eller sølvblanke.

Levevis

Disse billene holder til i høytliggende (montane) skoger av bartrær, einer og eik, gjerne mellom 1000 og 3000 meter over havet. De voksne billene eter fra disse trærne. Larvene utvikler seg i råtne trestammer.

Utbredelse

Slekten er utbredt i Mellom-Amerika og det nordlige Sør-Amerika, der de lever i høytliggende skoger Nordligst finnes de i noen høytliggende områder i Arizona. De enkelte artene har gjerne en ganske begrenset utbredelse, gjerne bare i ett fjellområde.
French Open 1968

French Open 1968  ble spilt i mai på Roland Garros-stadion i Paris og er en tennis-turnering på grus. Ken Rosewall fra Australia vant to titler, single- og doubleturneringen og franske Françoise Durr vant også to, double- og mixed double. Damsingleturneringen ble vunnet av amerikanske Nancy Richey.
Mohammad Usman Rana

Utdannelse og bakgrunn

Rana er født i Norge og vokste opp i Husvik, sør for Tønsberg. Faren kom til Norge fra Pakistan på 1970-tallet.
Han kom i medias søkelys for første gang da han gikk ut av Greveskogen videregående skole i Tønsberg med 5,9 i snitt på vitnemålet.
I 2008 vant Rana Aftenpostens kronikkonkurranse.
John Røst

Skøyter

Røst vant NM på skøyter, allround i 1906, og han ble nummer 5 i NM på skøyter, allround i Trondhjem i 1907. Han kom på en uoffisiell 6.-plass i VM på skøyter, allround i Trondhjem i 1907 like etter at han akkurat hadde fylt 20 år.

Friidrett

Under NM i friidrett 1909 i Trondheim tok Røst bronse i spydkast med 71,28 meter, sammenlagt kast med høyre og venstre arm. Han var bak klubbkameraten Arne Halse (90,86 m) og Jonas Lie, Spk Snøgg (79,05 m). Røst kastet 74,43 meter på Trondhjem skøitestadion, 12. september 1908, fordelt på 41,68 + 32,75 med hhv høyre og venstre hånd. I 1910 hadde han 75,50 m som beste resultat sammenlagt.
Ellen Nordstoga

Ellen Bojer Nordstoga (født i 1941) er en folkemusiker, kveder og kulturarbeider fra Vinje i Telemark.
Hun har medvirket på musikkalbumene Jol i Vinje (1978), Livet er godt (1994) med tekster av Aasmund Olavsson Vinje,  Draumkvedet (1995), og Visur og vers for store og små (2018). I tillegg er hun tradisjonsformidler for tekster og melodier på flere folkemusikkutgivelser. Nordstoga har arbeidet som distriktsmusiker, og har i mange år lært opp barn og unge i kveding og folkedans i Telemark. Hun har vært lærer/inspirator for blant andre Arve Moen Bergset og Ingebjørg Bratland. 
Hun ble tildelt Teskjekjerringprisen i 1992, og Gullnål fra Norsk Kulturarv i 2016. Hun fikk gullnåla både for sin innsats i stiftelsen, og for sitt kulturarbeid som eier og driver av gården Mjonøy. Hun har også vært knyttet til drift og formidlingsarbeid ved Vinjestoga, som ligger nær heimgården Plassen.
Ellen Nordstoga er gift med Olav Nordstoga, som var ordfører i Vinje 1995–99. De er foreldre til musikerne Odd Nordstoga og Aasmund Nordstoga, Ellen er niesen til bildehoggeren Dyre Vaa, og barnebarn av forfatteren Johan Bojer.
Benjamin-skalaen

Benjamin-skalaen (Benjamin scale), egentlig Harry Benjamins Sex Orientation Scale (S.O.S.), var et forsøk på å klassifisere og forstå ulike typer transvestisme og transseksualisme hos personer av biologisk hankjønn, utarbeidet av den tysk-amerikanske legen Harry Benjamin. Skalaen var inndelt i syv punkter, med tre punkter for ulike typer transvestisme, tre for transseksualisme og en for typiske menn. Den var en analogi til Kinsey-skalaen for seksuell orientering. På samme måte som Kinseys forståelse av seksuell orientering, forsto Benjamin kjønnsidentitet og kjønnsuttrykk som et spektrum eller kontinuum med mange variasjoner, og langt flere enn de som var definert i skalaen. Formålet med skalaen var å lege en enkel, rasjonell og klinisk praktisk måte å diagnostisere ulike typer transseksualisme og skille mellom pasienter som trengte behandling med hormonterapi og/eller kirurgi og de som ikke trengte det.
Benjamin-skalaen som sådan brukes ikke lenger i behandling av personer med kjønnsidentitetsforstyrrelser og regnes i seg selv som foreldet, selv om endel av innsiktene fortsatt er gyldige. Dagens faglige syn skiller seg fra skalaen gjennom at seksuell orientering ikke lenger brukes som et kriterium for diagnostisering eller for å skille mellom former for transseksualisme, transvestisme eller andre typer kjønnsadferd. Seksuell orientering anses i dag som et separat fenomen uten direkte tilknytning til kjønnsidentitetstematikk. I dag regnes heller ikke fetisjistisk transvestisme som del av kjønnsidentitetsspekteret, men som et separat fenomen.
The Hunger Games: Catching Fire

Handling

Katniss (Jennifer Lawrence) og Peeta (Josh Hutcherson) overlevde de syttifjerde Dødslekene, men det viser seg at forholdet deres ikke gjorde det. Stemningen mellom dem etter alt som skjedde under lekene er betent, og de klarer knapt å være i samme rom. Etterhvert må de begrave stridsøksa siden de skal dra på turne sammen, der de skal spille kjærester og dermed fortsette narrespillet som gjorde at de vant lekene. Katniss' forhold med Gale (Liam Hemsworth) er heller ikke som de pleide å være, noe som opprører Katniss verre enn noe.
Når Katniss gjorde det siste trekket sitt i Dødslekene som gjorde at hun og Peeta overlevde, startet hun uten å vite det en kjedereaksjon av hendelser, som starter med at distriktene nå vurderer å gjøre opprør mot Capitol. President Snow (Donald Sutherland) er ikke spesielt fornøyd, en krig er på randen, og Katniss blir frontfigur for distriktenes side. Men Capitol har sine motangrep. Den syttifemte utgaven av Dødslekene er et såkalt kvartsekelspill, som holdes hvert tjuefemte år og er er det samme som Dødslekene, bare med en ekstra vri. Og denne gangen: Alle de gjenlevende vinnerne av Dødslekene skal trekkes om å være med. Det betyr at Katniss og Peeta nok en gang må i aksjon...

Prosess

Allerede i 2011 ble det bestemt at dersom The Hunger Games gjorde det bra, ville det komme tre oppfølgere, hvorav den første (Catching Fire) skulle komme 22. november 2013. Filmingen tok plass høsten 2012, for at Jennifer Lawrence skulle få tid til å skyte oppfølgeren til X-Men: First Class. Lawrence, Josh Hutcherson, Liam Hemsworth, Woody Harrelson, Elizabeth Banks og Donald Sutherland ble alle tidlig bekreftet å komme tilbake i sine respektive roller, men det ble også klart at Gary Ross ikke hadde mulighet til å returnere som regissør grunnet et travelt program med andre filmer. Lenny Kravitz, Stanley Tucci og Toby Jones er også skuespillere fra originalen som er med i oppfølgeren.
I mai 2012 ble navnet skiftet til The Hunger Games: Catching Fire av kommersielle årsaker. Samme måned ble det funnet en ny regissør i Francis Lawrence, mens Michael Arndt tar seg av manuset. I juli 2012 ble det bestemt at Jena Malone skal spille Johanna Mason, mens Philip Seymour Hoffman er bekreftet som Plutarch Heavensbee. Sam Claflin ble castet som Finnick Odair i juli 2012.

Økonomi og mottakelse

I sin første uke sopet filmen inn over 330 millioner dollar på verdensbasis.
Den står med solide 89 % "friske" tomater på anmeldersiden Rotten Tomatoes etter at drøye 200 anmeldelser har tikket inn, og på brukersiden IMDb har den et gjennomsnitt på 8,3 poeng av 10 mulige etter at rundt 55,000 brukere har stemt.